Patel: Polisie wil nie sê oor moord op skoonpa | Netwerk24
Patel: Polisie wil nie sê oor moord op skoonpa
Deur Marietie Louw-Carstens 17 September 2018 12:58
Fatima en Rameez Patel. Foto: Verskaf
Die polisie in Polokwane, Limpopo, kan nie bevestig of ontken dat Rameez Patel, dubbelmoordbeskuldigde, ondersoek word weens die moord op sy skoonpa meer as ’n week gelede nie.
Yunus Mayet (52) is die Saterdagaand langs die verlate Silicon-pad buite Polokwane sewe keer geskiet.
Hy is by sy huis in Sterpark ontvoer toe drie mans, in ’n Volkswagen Golf GTI 7 wild begin skiet het toe Mayet ná 23:00 by die huis aangekom het. Mayet was ’n bekende sakeman in Polokwane.
Die staat voer aan Patel en sy ma was in ’n geskil oor geld betrokke en hy het glo ’n huurmoordenaar gekry om haar dood te skiet.
Sy beursie, goue armketting en selfoon is nie gesteel nie.
Kol. Moatshe Ngoepe, polisiewoordvoerder in Limpopo, sê niemand is nog weens die moord in hegtenis geneem nie.
“Dit is nog te vroeg in die ondersoek om te sê of Patel ondersoek word, of nie,” sê Ngoepe.
Patel (31) is onlangs getroud met Mayet se dogter, Nasreen.
Hy het Maandagoggend vlugtig in die hooggeregshof in Polokwane verskyn weens die moord op sy eerste vrou, Fatima (28), in April 2015.
Die saak is vir die soveelste keer uitgestel en sal op 19 November hervat.
Patel wil ’n nuwe regsverteenwoordiger aanstel om hom te verdedig. Hy ontken dat hy Fatima in hul meenthuis in Dubaistraat in die Nirvana-woonbuurt vermoor het.
Dit is nog te vroeg in die ondersoek om te sê of Patel ondersoek word, of nie.
Kol. Moatshe Ngoepe, polisiewoordvoerder in Limpopo
Hy is sedert 29 September 2017 agter tralies nadat hy ook weens die moord op sy ma, Mahejeen (51), in hegtenis geneem is.
Sy is in haar kop geskiet in haar goed beveiligde huis in Jaipurstraat, Nirvana.
Nadat hy in November glo probeer ontsnap het uit die polisieselle is hy na die gevangenis in Polokwane oorgeplaas.
Hy moet op 4 Oktober weer in die landdroshof in Polokwane verskyn weens die moord op sy ma.
Die nasionale vervolgingsgesag sal na verwagting dan ’n datum verskaf wanneer die verhoor in die hooggeregshof sal begin.
Meer oor: Kol. Moatshe Ngoepe | Polokwane | Limpopo | Polisie